Forestil dig, at du ligger i sofaen og får en besked på din telefon: »Din ordre er leveret til døren«. Du rejser dig, går ud til hoveddøren, åbner og kigger ned på en lille kasse med hjul. Kassens låg åbner, og derinde ligger din aftensmad.

Et fremtidsscenario? Ja. Men det kan inden for de næste år blive en realitet. For det er robotter som disse, regeringen og Dansk Folkeparti er i gang med at udarbejde en forsøgsordning om. Det fortæller transport-, bygnings- og boligminister Ole Birk Olesen (LA).

Det betyder, at du inden for få år kan komme til at dele fortovet med en selvkørende robot med en varm pizza, medicin eller dagligvarer i sit indre.